*****

ΚΑΝΟΝΙΣΜΟΣ (ΕΟΚ) αριθ. 3461/87 ΤΟΥ ΣΥΜΒΟΥΛΙΟΥ

της 17ης Νοεμβρίου 1987

για την τροποποίηση του κανονισμού (ΕΟΚ) αριθ. 3089/78 περί θεσπίσεως γενικών κανόνων που αφορούν την ενίσχυση στην κατανάλωση του ελαιολάδου και για τη θέσπιση μέτρων παρεκκλίσεως

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό αριθ. 136/66/ΕΟΚ του Συμβουλίου της 22ας Σεπτεμβρίου 1966 περί δημιουργίας κοινής οργανώσεως αγοράς στον τομέα των λιπαρών ουσιών (1), όπως τροποποιήθηκε τελευταία από τον κανονισμό (ΕΟΚ) αριθ. 1915/87 (2), και ιδίως το άρθρο 11 παράγραφος 7,

την πρόταση της Επιτροπής,

Εκτιμώντας:

ότι το άρθρο 11 του κανονισμού αριθ. 136/66/ΕΟΚ καθιέρωσε καθεστώς ενισχύσεως στην κατανάλωση για το ελαιόλαδο που παράγεται και διατίθεται στην αγορά της Κοινότητας·

ότι το άρθρο 35 του εν λόγω κανονισμού προβλέπει ότι από την 1η Νοεμβρίου 1987 μπορούν να διατεθούν στο εμπόριο μόνο τα έλαια που αναφέρονται στο σημείο 1 στοιχεία α) και β) και στα σημεία 3 και 6 του παραρτήματος του εν λόγω κανονισμού· ότι, κατά συνέπεια, θα πρέπει να προσαρμοσθεί ανάλογα ο κανονισμός (ΕΟΚ) αριθ. 3089/78 (3), όπως τροποποιήθηκε τελευταία από τον κανονισμό (ΕΟΚ) αριθ. 3788/85 (4), και να προβλεφθεί η εξαίρεση από την ενίσχυση στην κατανάλωση του παρθένου ελαιολάδου κουράντε·

ότι, βάσει του άρθρου 35 παράγραφος 3 του κανονισμού αριθ. 136/66/ΕΟΚ, τα κράτη μέλη μπορούν να παρεκκλίνουν, για το χρονικό διάστημα μέχρι τις 31 Δεκεμβρίου 1989, από τις διατάξεις του άρθρου αυτού όσον αφορά την εμπορία των ελαιολάδων και των πυρηνελαίων στο έδαφός τους· ότι ο παρών κανονισμός δεν πρέπει να θίξει αυτή τη δυνατότητα· ότι είναι συνεπώς σκόπιμο να προβλεφθούν μέτρα παρεκκλίσεως για μια περιορισμένη χρονική περίοδο,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Στο άρθρο 4 παράγραφος 1 του κανονισμού (ΕΟΚ) αριθ. 3089/78, το στοιχείο α) αντικαθίσταται από το ακόλουθο κείμενο:

«α) που ανταποκρίνεται σε έναν από τους ορισμούς που εμφαίνονται στο σημείο 1 στοιχεία α) και β) και στα σημεία 3 και 6 του παραρτήματος του κανονισμού αριθ. 136/66/ΕΟΚ.»

Άρθρο 2

Στα κράτη μέλη που κάνουν χρήση της παρεκκλίσεως του άρθρου 35 παράγραφος 3 τρίτη περίπτωση του κανονισμού αριθ. 136/66/ΕΟΚ, το παρθένο ελαιόλαδο κουράντε που αναφέρεται στο σημείο 1 στοιχείο γ) του παραρτήματος του εν λόγω κανονισμού, το οποίο έχει συσκευασθεί και διατεθεί στην αγορά σύμφωνα με τις διατάξεις του κανονισμού (ΕΟΚ) αριθ. 2677/85 της Επιτροπής (5) και τις εθνικές διατάξεις πριν από την 1η Απριλίου 1989, μπορεί να τύχει ενισχύσεως στην κατανάλωση, κατά παρέκκλιση από το άρθρο 4 παράγραφος 1 του κανονισμού (ΕΟΚ) αριθ. 3089/78.

Άρθρο 3

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Νοεμβρίου 1987.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 17 Νοεμβρίου 1987.

Για το Συμβούλιο

Ο Πρόεδρος

L. TOERNAES

(1) ΕΕ αριθ. 172 της 30. 9. 1966, σ. 3025/66.

(2) ΕΕ αριθ. L 183 της 3. 7. 1987, σ. 7.

(3) ΕΕ αριθ. L 369 της 29. 12. 1978, σ. 12.

(4) ΕΕ αριθ. L 367 της 31. 12. 1985, σ. 1.

(5) ΕΕ αριθ. L 254 της 25. 9. 1985, σ. 5.